Den 16-årige idrætsgymnast Frederik Kristensen er ved at tage sine sidste sving i recken i Stadionhal 3 i Aalborg. På torsdag sætter han sig i et fly med kurs mod Sydamerika. Det er ikke OL i Rio, der er Frederik Kristensens destination. Han skal i stedet til Colombia på et træningsophold, som varer et år. - Jeg forventer at gymnastikken bliver bedre, og at jeg kan snakke spansk, når jeg kommer hjem. Og så forventer jeg bare, at jeg nyder det år og har det fedt, siger Frederik Kristensen om den oplevelse, der venter ham. Frederik Kristensens mål er at komme med til OL i Tokyo i 2020. Den unge Aalborg-gymnast blev i maj nordisk juniormester i disciplinen barre, og han er en del af den elitegruppe, Danmarks Gymnastik Forbund satser på frem mod De Olympiske Lege i Japan om fire år. Træningsopholdet i Colombia skal bringe ham tættere på drømmen. - Når jeg kommer hjem om et år, så regner jeg med at kunne blive ved med at træne syv timer om dagen, og så bare køre den helt hen til 2020 og forhåbentlig komme med til OL der, fortæller Frederik Kristensen, som regner med at fortsætte træningen frem mod OL i den nye forening GymAalborg, når han næste sommer vender hjem fra Sydamerika. Frederik Kristensen har tidligere trænet i Aalborg Idrætsgymnastikforening. Det er hans colombianske hjælpetræner herfra, der har hjulpet med at få træningsopholdet i Sydamerika i stand. Det næste år skal det nordjyske OL-håb træne syv timer om dagen med en colombiansk træner, der har tilnavnet "El Profe". - Jeg forventer, at hvis jeg giver ham respekt og lytter, når han snakker, så tager han godt imod mig, siger Frederik Kristensen. Idrætsgymnastik kombinerer styrke og koordination og anses for at være en af verdens sværeste sportsgrene. Danmark har ikke haft en deltager til OL i idrætsgymnastik siden 1948, men det håber Frederik Kristensen, at han med "El Profes" hjælp kan komme om fire år. - Hvis jeg bliver ved med at træne og ikke får skader, så skal det nok ske, forsikrer Frederik Kristensen.
OL i Rio begynder snart, men for en nordjysk gymnast er målet ikke legene i Brasilien. Han drømmer i stedet om at deltage ved OL i Tokyo om fire år.